
ДОКЛАДНА ЗАПИСКА
ОТ ДИМИТЪР НИКОЛОВ КМЕТ НА ОБЩИНА БУРГАС

[bookmark: _GoBack]Относно: отчет за дейностите, свързани с обезпечаване на противоепедимичните мерки и защита от разпространение на коронавирус на територията на община бургас и одобряване на допълнителни средства за въвеждане на мерките в периода на извънредното положение

УВАЖАЕМИ ОБЩИНСКИ СЪВЕТНИЦИ,
Моля, на основание чл. 64, ал. 7 от Правилника за  организацията и дейността на Общинския Съвет, неговите комисии и взаимодействието му с общинската администрация на Община Бургас, да разгледате настоящата докладна записка на насроченото за 31.03.2020 г. заседание на Общински съвет – Бургас. Квалифицирането на докладната записка като неотложна се обуславя от въведеното извънредно положение и необходимостта от обезпечаване на противоепидемичните мерки с цел защита от разпространение на коронавирус на територията на Община Бургас и одобряване на допълнителни средства за въвеждане на мерките в периода на извънредното положение
След официално съобщение на Националния кризисен щаб, създаден със Заповед № Р-37/26.02.2020 г. на Министър-председателя на Република България, за установяване на случаи на заболяване от коронавирус (COVID-19) беше сформиран Общински кризисен щаб, със Заповед №615-1/09.03.2020 г. Общинският кризисен щаб заседава ежедневно и взема решения съобразно противоепидемичната обстановка. Въз основа на решенията се издават заповеди  и разпореждания. 
Дейността на Общинският кризисен щаб е насочена в изпълнение на няколко основни вида дейности:
1. Въвеждане на противоепидемични мерки за дезинфекция:
1.1.  Закупуване и предоставяне на дезинфектанти и лични предпазни средства за всички структури на Община Бургас;
1.2.  Дезинфекция на автобусите за превоз на пътници в градския транспорт;
1.3. Дезинфекция на всички административни сгради на Община Бургас;
1.4. Дезинфекция на спирките на градския транспорт;
1.5. Дезинфекция на спортните и детски площадки на открито;
1.6. Дезинфекция на улиците в градската част и кварталите на общината;
1.7. Закупуване и монтиране на диспенсъри за дезинфекция във всички сгради, общински и държавни, лечебни заведения, магазини за хранителни стоки, които се посещават от много хора;
1.8.  Монтиране на мобилни мивки на публични места в градската инфраструктура; 
1.9.  Предоставяне на дезинфектанти на домоуправителите на жилищните блокове. 
2. Осигуряване на защитно облекло и лични предпазни средства на лекарите, които работят на предна линия с болни или контактни на болни от COVID-19.
3. Осигуряване на Бързи генетични тестове и тестове и Потвърдителни тестове на базата на генетичен анализ на пациенти с клиника на коронавирусна инфекция /PCR/

Със Заповед №687/13.03.2020 г. са въведени множество противоепидемични мерки, които касаят поставените въпроси с Постановлението за извършваната проверка по реда на чл. 145, ал. 1, т. 1 и т. 3 от ЗСВ. Въведените със заповедта мерки и забрани имат за цел предотвратяване струпването на хора на едно място, съответно предпазването им от евентуални контакти и разпространение на заразата от коронавирус. Всички превозвачи, които изпълняват автобусни превози са задължени да създадат организация за ежедневна цялостна дезинфекция на превозните средства, регулярно почистване на филтрите на климатиците, както и дезинфекция на всички често докосвани повърхности – дръжки, прозорци и ръкохватки, след всеки курс. 
Със Заповед №713/16.03.2020 г. работниците и служителите, работещи в спортни, културни, образователни центрове, които не са ангажирани с преките си задължения поради предприетите противоепидемични мерки, участват в дейностите по изпълнение и контрол на предписанията, дадени на поставените под карантина граждани за спазване на правилата за противодействие на разпространението на заразната болест. На лицата, влезли в гр. Бургас от рисковите дестинации, оповестявани ежедневно от Националния кризисен щаб, им се връчва Заповед №РД-01-38/13.03.2020 г. на Директора на Регионална здравна инспекция – Бургас, като им се разясняват задължителните предписания на органите на държавния здравен контрол. При установяване на нарушение изпълнението на предписанията, посочени в заповедта на РЗИ, екипите информират органите на РЗИ и ОД на МВР с оглед предприемане на мерки и действия по компетентност. 
По решение на Общинския кризисен щаб на територията на гр. Бургас е осигурена ежедневна дезинфекция на автобусите и спирките на градския транспорт, извършвана от „Дезинфекционна станция Бургас” ЕООД, чиито служители към момента осъществяват денонощен режим на работа. 
Поставени са над 100 диспенсъра с дезинфектант в автобусите, които обслужват линиите на градския транспорт, на двете автогари и за пътници и служители, както и за ЖП Гара Бургас. Поставени са мобилни мивки с течен сапун на 33 места в града, за безплатно ползване на публични места в града, извършено е миене на улиците с дезинфектант. На домоуправители на блокове и големи жилищни кооперации са раздадени над 5000 опаковки с дезинфектанти за третиране на общите части, асансьори, парапети, дръжки на входни врати. Постепенно ще бъдат обхванати и по-малките етажни собствености, а там където липсва професионален или избран домоуправител, дезинфекцирането се извършва от Д-станция. Диспенсъри са монтирани и на лечебните заведения и големите хранителни вериги и магазини в града. Поетапно се обхващат и търговските обекти и пощенски клонове в съставните селища на общината. Собствениците на обекти,  следят за наличието на течен дезинфектант във всички поставени дозатори и при необходимост от допълване, екипи на общината ги снабдяват с течност. Със заповед е указан начин, по който гражданите се допускат в търговските вериги. 
В оперативен порядък и в съответствие с вменените им с длъжностни характеристики задължения съм възложил на всички кметове на кметства, кметова на населени места – главни експерти и директори на Центрове за административно обслужване, директора на дирекция УКОРС, да извършват и същите ежедневно извършват периодични проверки с цел предотвратяване на нерегламентирано струпване на публични места, като съблюдават препоръките, както на Националния, така и на Общинския щаб за борба с корона вируса. 
В тази връзка и във връзка с въведените мерки от Националния и Общинския кризисен щаб ежедневно се извършват съвместни проверки от екипите на Община Бургас, РЗИ и ОД МВР – гр. Бургас за това спазват ли търговските хранителни вериги организация на работата си така, че да не се допуска струпване на хора на своята територия.
Всички административни сгради на общината са обезпечени с диспенсъри и дезинфектанти.
С диспенсъри и дезинфектанти са своевременно обезпечени и салоните на Български пощи, където има струпване предимно на възрастни хора. В координация с ръководството на Български пощи е указано възрастните над 68-години да се възползват от предоставеното им право пенсиите да им се доставят по домовете.
Приоритет е да се осигурят защитни облекла и други лични предпазни средства на служителите от институциите, които са на „първа линия“ – полиция и здравни работници. Общинският щаб заседава ежедневно, като след всяко заседание се дава брифинг за представителите на средствата за масово осведомяване. Съвместно с органите на РЗИ и лечебните заведения е събрана информация и извършен анализ относно броя на болничните легла, местата за карантиниране и лечение на заболелите, кадровия ресурс – специалисти инфекционисти, реаниматори-анестезиолози, медицински сестри; налични апарати за вентилация и инжектомати; варианти за разгръщане в спортни зали; обезпечаване с кислород; изготвен алгоритъм за действие съвместно с Центъра за спешна помощ; откриване на лаборатория за извършване на клиничните изследвания в гр. Бургас, а не в Ст. Загора, следи се за обезпечеността с тест-китове; осигурени са и няколко тона спирт за дезинфекционни разтвори. 
Служителите от общинските предприятия са изцяло на разположение, заедно с наличните превозни средства и изпълняват разпореждания на общинския щаб, а при необходимост ще се използват и доброволческите формирования. На горещите телефони на общината се подават заявки за доставка на храна и лекарства по домовете на възрастните хора. Прозвънени са и всички възрастни настойници и попечители, като са уведомени за възможностите да заявяват по телефона доставка на лекарства и храна ежедневно.  Към настоящия момент съвместните екипи продължават извършването на регулярни проверки за спазването на разпоредените мерки, като при констатиране на нарушения служителите на МВР подават сигнали до всички компетентни институции.
Засилен е и  контролът върху живущите в гетата. За предотвратяването на струпването на множество хора администрацията на Община Бургас  нае дрон с GPS координати и термокамера, с която се замерва температурата на живущите в кв. Победа.
Със Заповед №714/16.03.2020 г. е преустановено платеното паркиране на територията на Община Бургас във всички зони, определени с Наредбата за условията и реда за платено и безплатно паркиране на моторни превозни средства в определени зони на територията на Община Бургас, за периода от 17.03.2020 г. до второ нареждане.  
При взаимодействието си с националния и областен кризисен щаб, общинският кризисен щаб ежедневно анализира данните за обстановката в общината, изпълнение на решенията от предходния ден, въвежда превантивни мерки за ограничаване разпространението на корона вирус COVID-19 посредством издаване на заповеди и вземане на съответните решения, с които се създават условия за изпълнение на тези мерки. Контролът, както беше посочено, е ежедневен, а чрез комуникационните канали, като официалната интернет страница на общината, социалните мрежи и редовните брифинги пред медиите Общинският кризисен щаб съобщава за всички конкретни действия, които са предприети с компетентните институции, с оглед обезпечаване сигурността и здравето на населението. 
На заседание на Общинския кризисен щаб е взето решение да бъдат осигурени:
·  бързи генетични тестове за антигенна диагностика на коронавирус – служат за бърза диагностика
· Потвърдителни тестове на базата на генетичен анализ на пациенти с клиника на коронавирусна инфекция /PCR/
· Осигуряване на медицинска апаратура - респиратори за реанимационен подход при тежкоболни; Перфузори, сонди и лечебно хранене на пациенти, нуждаещи се от реанимационни грижи парентерално хранене; Мониторна реанимационна техника; апаратура за образна диагностика; Дюшеци антидекубитални .
Медиците на първа линия спешно се нуждаят от средства за защита – гащеризони, хирургически престилки, предпазни очила, калцуни и бонета, които да отговарят на повишените изискванията за предпазване от коронавирус. 
	Особено тежко последствията от въведените мерки понасят най-уязвимите групи граждани – хора с увреждания, самотно живеещи и социално слаби хора. Чувствително се увеличи броят на хората, ползващи услугите на домашен социален патронаж – до този момент същите са увеличени с над 250. Средствата за обслужване на тези потребители  не са разчетени в общинския бюджет. Ежедневно на обявените горещи телефонни линии на Община Бургас се обаждат над 30 души, които търсят помощ и подкрепа за осигуряване на храна и лекарства. Общината е създала условия за тяхното нормално съществуване, което е част от социалната й функция и е жизнено необходимо в условията на пандемия.
	Ето защо е целесъобразно да се създаде общински социален фонд COVID-19 за финансово подпомагане разходите за храна и медикаменти на нуждаещи се граждани.
	Разпределянето на средствата ще става въз основа на критерии, посочени в конкретна заповед на кмета.
До този момент Община Бургас е направила разходи за защитни средства и материали, в това число за обезпечаване действията по дезинфекция и осигуряване на част от бързите генетични тестове в размер на 222 769,11 лева, от държавния и общинския бюджет – функция „Отбрана и сигурност“. 
 По дарителската сметка са постъпили 164 618,40 лева от 48 юридически и физически лица.  От тях по решение на Общинския кризисен щаб и съобразно изразена воля на дарителите са дарени 72000 лева на УМБАЛ – Бургас 
– 60 000 лева за закупуване на апарат за автохемотрансфузия модел CATS mart, производство на Fresenius AG, поради драстично намаляване кръводарителите, което затруднява снабдяването с кръв в област Бургас, така и в цялата страна. Апаратът обработва и стерилизира отделената по време на операции кръв и в настоящото извънредно положение се явява животоспасяващ за всички пациенти, които са с инфекция от COVID 19.
- 12 000 за закупуване на 8 броя Спринцовкова инфузионна помпа P500 Biolight и 1 брой Пациентен монитор М9000А Biolight.

Освен паричните средства в Община Бургас ежедневно постъпват дарения на вещи в натура – маски, ръкавици, дезинфектанти, предпазни шлемове, хранителни продукти и др.
Направените разходи са направени само в рамките на две седмици – от датата на обявяване на извънредното положение, което показва, че до края на м. април ще бъдат необходими средства за осъществяване на противоепидемичните мерки в размер на минимум 450 000 лева.
Предвид изложеното, на основание чл.21, ал.1, т.8 от Закона за местното самоуправление и местната администрация,  предлагам, Общински съвет Бургас да вземе следните 


РЕШЕНИЯ:


1. Одобрява допълнителни разходи в размер до 450 000, за обезпечаване на въведените противоепидемични мерки.
2. Одобрява средства в размер на 300 000 за създаване на общински социален фонд COVID-19
3. Финансовият ресурс по т.1 и 2 да бъде осигурен от дейност 128 Международни програми и споразумения, дарения и помощи от чужбина
4. Предложените мерки безспорно касаят осигуряване живота и здравето на населението, поради което следва да бъде допуснато предварително изпълнение  на основание чл.60, ал.1 от Административнопроцесуалния кодекс.



ДИМИТЪР НИКОЛОВ
Кмет на Община Бургас

 
 

image1.jpeg
10 9001
150 14001

BUREAU VERITAS
Certification





image2.png




